Sultan Ahmad Tajuddin Halim Shah II

**Sultan Ahmad Tajuddin Halim Shah ibni Almarhum Sultan Abdullah Mukarram Shah** (Jawi: ; mangkat tahun 1843) ialah Sultan Kedah yang ke-22. Baginda memerintah Kedah dari tahun 1803 hingga 1821 dan dari 1839 hingga 1843. 

Baginda merupakan putera kepada Sultan Abdullah Mukarram Shah dan Che Puan Paduka Bonda Wan Kamaliah. Baginda telah menaiki takhta Kesultanan Kedah pada tahun 1803 setelah ayahanda saudara baginda, Sultan Dhiauddin Mukarram Shah II menyerahkan takhtanya.

## Kehidupan
Sultan Ahmad Tajuddin pertama kali berkahwin dengan Wan Fatimah lalu mendapat seorang putera dinamakan Tunku Abdullah. Baginda kemudiannya berkahwin buat kali kedua dengan Che Arshid (atau Che Rashidah). Melalui perkahwinan ini, baginda dikurniakan seorang putera bernama Tunku Zainal Rashid dan seorang puteri bernama Tunku Chik.

Baginda juga dikatakan telah berkahwin dengan seorang wanita dari Ligor, Siam. Melalui perkahwinan ini, baginda dikurniakan seorang putera bernama Tunku Yakub. Baginda juga direkodkan mempunyai beberapa putera lain bernama Tunku Muhammad Hakib, Tunku Muhammad Zaman, Tunku Ibrahim dan Tunku Muhammad Akil.

## Pemerintahan
Pada September 1803, Sultan Ahmad Tajuddin telah menaiki takhta sebagai Sultan Kedah setelah ayahanda saudara baginda, Sultan Dhiauddin Mukarram Shah II dipaksa melepaskan takhtanya oleh Raja Siam. Baginda telah diiktiraf sebagai pemerintah Kedah oleh Raja Siam, dan ditabalkan pada 19 September 1804 di Balai Besar, Istana Kota Setar. Sejurus menaiki takhta, baginda telah melantik adinda baginda, Tunku Ibrahim sebagai Raja Muda.

Pada awal tahun 1811, baginda telah berpindah dari Kuala Kedah dan bersemayam di Kota Kuala Muda. Baginda juga membina terusan baharu di Rambai, Kota Setar dan membuka sebuah bandar baharu yang bernama Padang Kerbau. Pada tahun 1817, baginda telah berpindah ke Pulau Tiga yang terletak di ulu Sungai Merbok, Sungai Lalang.

### Ancaman Siam
Masalah perebutan takhta dan pertelingkahan antara kerabat telah berlaku dalam tempoh pemerintahan baginda sejak awal lagi. Adinda baginda, Tunku Ibrahim dan Tunku Bisnu ingin menuntut bahagian mereka dalam bayaran tahunan yang diberikan Inggeris kepada Kedah. Mereka telah meminta bantuan gabenor Siam di Songkhla untuk mengatur pemerintahan Kedah. Gabenor Siam itu kemudiannya mengekalkan Sultan Ahmad Tajuddin sebagai Sultan, Tunku Ibrahim sebagai Raja Muda dengan penguasaan di Lembah Sungai Muda, manakala Tunku Bisnu diberikan hak penguasaan di Setul. Campur tangan Siam dalam pemerintahan Kedah ini telah menjadikan Kedah lebih terikat dengan Siam.

Kedah juga makin terdedah kepada ancaman Siam apabila Siam sering meminta Kedah memberi tentera, makanan dan bantuan perang. Pada Julai 1809, Siam telah meminta Kedah untuk membantu mereka menentang pemberontakan orang Pattani. Namun, Sultan Ahmad Tajuddin berasa keberatan untuk membantu Siam kerana orang Pattani juga sebangsa dengan orang Kedah. Siam juga meminta Kedah untuk membantu mereka dalam menakluk Thalang yang berada di bawah jajahan Burma. Sultan Ahmad Tajuddin cuba meminta bantuan Inggeris, namun mereka tidak mahu membantu dan menyuruh Kedah patuh sahaja kepada Siam. Kedudukan baginda juga makin tergugat apabila Tunku Bisnu telah membuat aduan kepada Raja Siam bahawa baginda Sultan tidak setia kepada Raja Siam. Baginda kemudiannya menghantar utusan bagi menghadap Raja Siam dan menyatakan kesetiaan Kedah kepada Siam.

Pada 1818, Kedah telah menyerang Perak di bawah arahan Siam walaupun baginda Sultan berasa berat hati untuk menyerang mereka. Sejurus kemenangan Kedah terhadap Perak, Raja Siam telah memberikan gelaran "Chao Phraya" kepada Sultan Ahmad Tajuddin. Hal ini telah menyebabkan Raja Ligor berasa cemburu dan berkehendak untuk menjatuhkan baginda. Pada masa yang sama, Tunku Yakub yang berdendam dengan baginda Sultan yang tidak membenarkannya memerintah Kayang dan Setul, telah menghasut Raja Ligor untuk menyerang Kedah dan menuduh baginda Sultan telah mengabaikan pemerintahan Kedah setelah baginda berpindah ke Pulau Tiga. Raja Ligor juga mengesyak bahawa Kedah telah menjalankan hubungan sulit dengan Burma. Akhirnya, Raja Ligor mula memujuk Raja Siam untuk menyerang Kedah.

### Perang Musuh Bisik

Pada mulanya, Raja Siam, Rama II tidak bersetuju untuk menyerang Kedah. Namun, setelah dipujuk Raja Ligor, disokong dengan tuduhan kerabat Sultan Ahmad Tajuddin, Raja Siam kemudiannya bersetuju untuk menyerang Kedah. Beliau mengarahkan Raja Ligor untuk mengerah tenteranya ke Kedah. Pada 12 November 1821, angkatan perang Siam telah tiba di perairan Kedah. Disebabkan kedatangan yang tidak disangka oleh pihak Kedah, mereka telah berjaya mengalahkan pasukan Kedah dan melakukan kekacauan di serata tempat. Sultan Kedah bersama kerabat baginda telah berundur ke Pulau Pinang dan mendapat perlindungan Inggeris.

Setelah Siam berjaya menakluk Kedah, ayahanda saudara Sultan, Tunku Anum telah dilantik sebagai gabenor bagi memerintah Kedah. Ramai rakyat Kedah berpindah ke Pulau Pinang bagi melarikan diri dari kezaliman tentera Siam. Pada tahun 1826, Sultan Ahmad Tajuddin telah ditawarkan untuk berpindah ke Melaka, dengan balasan kerabat baginda di Kedah akan dilepaskan. Beberapa siri penentangan terhadap Siam telah dilakukan oleh orang Kedah, antaranya oleh sepupu baginda Sultan, Tunku Muhammad Saad pada 1828 dan Tunku Kudin pada 1829, namun kesemuanya dapat dikalahkan Siam. Pada 1831, baginda Sultan dengan para putera baginda telah dipindahkan oleh Inggeris ke Melaka. 

### Pemulihan takhta

Setelah beberapa kali percubaan untuk menawan Kedah, Tunku Anum bersama dengan Tunku Bisnu dan Syed Hussain telah berjumpa dengan Raja Ligor bagi mendapatkan semula Kedah secara diplomasi. Disebabkan kekacauan yang sering terjadi di Kedah, Raja Ligor kemudiannya bersetuju untuk menyerahkan Kedah kepada Tunku Anum dengan syarat Kedah perlu menghantar bunga mas seperti kebiasaan. Tunku Anum kemudiannya mula menjemput baginda Sultan yang bersemayam di Melaka untuk pulang memerintah di Kedah. Setelah beberapa kali dipujuk Tunku Anum, akhirnya pada tahun 1839 baginda pun pulang ke Kedah dan memulihkan semula takhta baginda.

Bagi membalas jasa Tunku Anum, Tunku Bisnu dan Syed Hussain, baginda telah menyerahkan daerah Kubang Pasu kepada pemerintahan Tunku Anum, daerah Kayang (Perlis) kepada Syed Hussain dan daerah Setul kepada Tunku Bisnu. Pada 6 April 1843, Sultan Ahmad Tajuddin telah mangkat akibat kegeringan dan dimakamkan di Makam Diraja Langgar, Alor Setar.

## Rujukan